SKRIFTLIG FORESPØRGSEL P-0545/01

af Mario Mastella (PPE-DE) til Kommissionen

(19. februar 2001)

Om: EU-forbud mod indtagelse og udførsel af fiorentina-oksekød fra Italien

Den Stående Veterinærkomité vedtog den 7. februar 2001 i Bruxelles i sin udtalelse om de forslag, Kommissionen samme dag havde forelagt om fjernelse af rygsøjlen fra alle okser over 12 måneder, at forbyde italiensk fiorentina-oksekød. De medlemsstater, som kan påvise at have truffet effektive foranstaltninger, er fritaget for at fjerne og destruere rygsøjlen i dyr på mere end 12 måneder. Sverige, Finland og Østrig vil være fritaget, eftersom der ikke hidtil er registreret BSE-tilfælde i disse lande, og de lande, hvor det anses for usandsynligt, at sygdommen vil optræde, er også omfattet. Imidlertid gælder undtagelsen desuden for Det Forenede Kongerige, hvor sygdommen først blev konstateret, og hvor der er påvist det største antal BSE-tilfælde, også hos mennesker, idet det antages, at forbudet mod at indføre noget dyr på over 30 måneder i fødekæden, i sig selv er en garanti for, at antallet af smittede dyr er minimalt og konstant faldende. Det er dog ikke med fritagelsen tilladt at udføre ikke-udbenet oksekød fra det pågældende land. Undtagelsen omfatter også Portugal på grundlag af nationale foranstaltninger til bekæmpelse af BSE, især forbudet mod benmel, som har været i kraft siden den 1. juli 1999. Imidlertid gælder bestemmelsen kun for dyr, som er født efter denne dato og som er mere end 30 måneder gamle.

Kommissionen bedes derfor:

- gøre nærmere rede for ovenstående og fastslå, om Den Stående Veterinærkomités afgørelse er udtryk for forskelsbehandling. Dette skal ske med henblik på at beskytte de italienske erhvervsdrivendes interesser, idet disse er blevet hårdt ramt, og borgernes og forbrugernes ret til korrekte informationer og at fastslå, hvilke sundhedsmæssige kriterier der har ligget til grund for afgørelsen

- oplyse, om den anser det for påkrævet at træffe yderligere afgørelser, som i stedet for at ramme traditionelle produkter i de enkelte EU-lande, især i Italien, endeligt fører til en tilladelse og en beskyttelse af disse.

Svar afgivet på Kommissionens vegne af David Byrne

(23. april 2001)

Det er Kommissionens politik, at foranstaltninger, der vedrører folkesundheden, skal være videnskabeligt baserede. I sin udtalelse af 12. januar 2001 vedrørende sikkerheden, hvad angår bovin spongiform encephalopati (BSE) i forbindelse med visse former for væv fra kvæg og visse produkter hidrørende fra dyr, gav Den Videnskabelige Styringskomité udtryk for det synspunkt, at rygsøjlen på dyr, der er over 12 måneder, bør betragtes som specificeret risikomateriale. Den gav endvidere udtryk for, at en vurdering af den risiko for menneskers sundhed, som udgøres af rygsøjlen fra kvæg, bør tage højde for sandsynligheden for, at dyr smittes, og den omtalte navnlig et effektivt foderstop. Som følge af denne udtalelse og af konklusionen fra mødet i Rådet (landbrug) den 29. januar 2001, fremsatte Kommissionen den 7. februar 2001 et forslag(1) til Den Stående Veterinærkomité, ifølge hvilket rygsøjlen tilføjes til listen over specificeret risikomateriale, idet det effektive foderstop i Det Forenede Kongerige og Portugal samt Østrigs, Finlands og Sveriges lave geografiske BSE-risikostatus dog tages i betragtning.

Kommissionen er af den opfattelse, at beskyttelsen af den offentlige sundhed bør gå forud for beskyttelsen af traditionelle produkter. Det bør også bemærkes, at beslutningen(2) indeholder en bestemmelse, som giver enhver medlemsstat mulighed for at søge om fritagelse for reglerne om fjernelse af rygsøjlen, hvis de kan påvise, at visse kriterier er overholdt.

(1) EFT L 84 af 23.3.2001.

(2) EFT L 84 af 23.3.2001.